Da Nang
Store norske leksikon,Geografi,Verdens geografi,Asia,Vietnams geografi
Da Nang er en by i Vietnam, ved Sør-Kina-havet. Den ligger ved Hanelvens utløp, 80 kilometer sørøst for Hué. Med 1 230 847 innbyggere (2019) er Da Nang den største byen i det sentrale Vietnam. Under Vietnamkrigen var Da Nang en av amerikanernes viktigste flybaser.
Næringsliv og transport Da Nang er en av landets viktigste og mest moderne havnebyer med tekstil-, kjemisk- og mekanisk industri. Turisme er en annen viktig næringsgren. Det er en internasjonal flyplass i Da Nang. Jernbanelinjen mellom Hanoi og Ho Chi Minh-byen går gjennom byen. Det gjør også den viktigste veien mellom den nordlige og sørlige delen av Vietnam. Kultur og kunnskap I henholdsvis 80, 69 og 29 kilometer fra Da Nang er følgende tre steder oppført på UNESCOs verdensarvliste: De historiske monumentene i Hué i 1993, de hinduistiske templene i My Son i 1999 og gamlebyen i Hoi An i 1999. I Da Nang er det et museum med verdens største samling av kunst- og håndverksarbeider fra Champa-riket (200–1471), som hadde sin hovedstad i nærheten av Da Nang. I byen er det åtte universiteter, herunder et universitet for vitenskap og teknologi som ble opprettet i 1976 som en teknisk høyskole. Les mer i Store norske leksikon Vietnams geografi  Vietnam Vietnams historie økonomi og næringsliv i Vietnam Vietnamkrigen Eksterne lenker UNESCO World Heritage Site: Complex of Hué Monuments UNESCO World Heritage Site: My Son Sanctuary UNESCO World Heritage Site: Hoi An Ancient Town